Comencen els preparatius per a rebre la Volta Ciclista a l’Eliana
05 de agost de 2019

La 5ena etapa de la Volta Ciclista realitzarà el seu recorregut controlat pel casc urbà del municipi

Davant la magnitud de l’esdeveniment esportiu i per tal de previndre qualsevol problema, la Policia Local de l’Eliana ha començat a senyalitzar aquelles zones en què els dies 27 i 28 d’agost no podrà haver-hi cotxes aparcats amb motiu de la Volta Ciclista. Estes accions van destinades a mantindre informats als veïns i veïnes de l’Eliana amb suficient antelació, considerant les dates vacacionals en què ens trobem.

Així doncs, el dimarts 27 d’agost començaran a retirar-se els vehicles que estiguen aparcats en les següents zones:

\-Carrers del recorregut controlat (veure en mapa)

\-Avinguda de las Corts Valencianes, des de la rotonda de la Avda. Camp de Túria fins a la rotonda del c/ Romeral.

\-Avinguda Alcalde Enrique Daries, des del c/ Forces Armades fins al c/ Gesmils

\-c/ Ave Maria, des del c/ Francisco Alcaide fins al c/ Forces Armades

\-c/ Valencia, des del c/ Francisco Alcaide fins a Avda. Corts Valencianes

\-Via de servei ubicada al mercat municipal

\-Aparcament de les Corts

El dimecres 28 d’agost, a les 12:45h, s’iniciarà el recorregut controlat de la 5ena etapa de la Volta Ciclista en el seu pas per l’Eliana, amb eixida en l’Avda. Corts Valencianes nº.2 aproximadament, fins arribar al punt d’eixida oficial de l’escamot, ubicat en la CV-375 o Avda. la Pobla de Vallbona, prop de l’Avda. del Recreo. Per a la jornada s‘establirà com a recinte tancat el tram de l’Avda. de las Corts Valencianes que va des del c/ Romeral fins a l’Avda. Alcalde Enrique Daries, que es destinarà a zona d’oci i muntatge.

Per tot açò eixe dia el mercat municipal romandrà tancat, i les zones d’aparcament més pròximes al centre urbà seran les del poliesportiu municipal, el centre esportiu Mandor, l’aparcament de les Neus i el de l’Estació, així com els carrers i zones urbanitzades més properes (Montesol, Masia del Pilar, Montealegre, les Taules, la Torre del Virrei, etc. ).

Cal ressaltar que el dia 27 la Volta Ciclista passarà també per l’Eliana, concretament per la CV-336, que connecta els municipis veïns de Riba Roja de Túria i Sant Antoni de Benaixeve. L’hora aproximada serà a les 15:45h.